**Zlato priznanje**

***KOMBINIRANI KONDENZACIJSKI TOPLOTNI IZMENJEVALEC***

**Avtor: Zdravko Molka**

**DRUŽBA: EVROVARTRADE D.O.O. SAVA**

Inovacija spada v področje energetike in zajema razvoj in izdelavo kombiniranega kondenzacijskega toplotnega izmenjevalca.

Kombinirani kondenzacijski izmenjevalec je vmesnik med pečjo in dimno tuljavo, s pomočjo katerega se ohlajajo dimni plini, ki nastajajo pri ogrevanju. Kombinirani kondenzacijski izmenjevalec izboljšuje izkoristek kotlov, ki se uporabljajo pri ogrevanju na lesne palete, drva, plin, in kurilno olje. Projekt je zasnovan tako, da se razvije univerzalna enota za odvzem toplote iz dimnih plinov. Enota je sestavljena iz primarnega, sekundarnega in terciarnega kroga in se jo da z manjšimi popravki namestiti na večino peči. Dimni plini, ki potujejo skozi primarni krog kondenzacijskega toplotnega izmenjevalca oddajo toploto v sekundarni krog, kjer je ogrevalna voda in v terciarni krog, kjer je zrak, ki potuje v kurišče. Toplota se prenaša preko toplotnega izmenjevalca dim-voda (primarni-sekundarni krog) in dim-zrak ( primarni-terciarni krog). Tehnični problem, ki ga kombinirani kondenzacijski toplotni izmenjevalec uspešno rešuje, je zahteva po dodatnem izboljšanju izkoristka pri pretvorbi energije izhodnih dimnih plinov pri prehodu iz peči v dimnik z odvzemom toplotne energije oz. znižanjem temperature dimnih plinov z uporabo toplotnega izmenjevalca.

Z uvedbo novega proizvodnega programa se bo dvignila tehnološka zahtevnost in dodana vrednost izdelkov v njihovem podjetju. V družbi Evrovartrade d.o.o. načrtujejo, da se bo prodaja podjetja na račun novega proizvoda v letu 2010 povečala za 20 %. Glede na to, da gre za proizvod, ki lahko bistveno pripomore k zmanjšanju globalnega segrevanja ozračja predvidevajo, da njihova pričakovanja niso preoptimistična. V letu 2010 bodo tudi dodatno zaposli eno osebo. Menijo, da so inovacije v njihovi panogi zelo pomembne, tako za podjetja, kot tudi za ustanove in za življenje ljudi na sploh. Njihova ciljna skupina je globalno tržišče, množično trženje.